ରକ୍ଷକ ସାଜିଲା ଭକ୍ଷକ : ଜମି ହଡପ ପାଇଁ ଦଲାଲ ସାଜିଲେ ଖାକି ବାବୁ ! ବୃଦ୍ଧଙ୍କୁ ଉଲଗ୍ନ କରି ପିଟିଲେ - Prameya News7\nରକ୍ଷକ ସାଜିଲା ଭକ୍ଷକ : ଜମି ହଡପ ପାଇଁ ଦଲାଲ ସାଜିଲେ ଖାକି ବାବୁ ! ବୃଦ୍ଧଙ୍କୁ ଉଲଗ୍ନ କରି ପିଟିଲେ\nସମ୍ବଲପୁର,୩୦/୦୧ଃ ରକ୍ଷକ ସାଜିଲା ଭକ୍ଷକ । ଜମି ହଡ଼ପ ପାଇଁ ଦଲାଲ୍ ସାଜିଲେ ଖାକି ବାବୁ । ଜମି ବିକ୍ରି ପାଇଁ ରାଜି ନ ହେବାରୁ ଦଲାଲ୍ଙ୍କ ଉପସ୍ଥିତିରେ ଜଣେ ବୃଦ୍ଧଙ୍କୁ ଗାଁ ଦାଣ୍ଡରେ ଉଲଗ୍ନ କରି ମାରିଲେ ନିସ୍ତୁକ ମାଡ଼ । ପୋଲିସର ଏପରି ଜୁଲମ ଘଟଣା ସମ୍ବଲପୁର ଜିଲ୍ଲାରେ ଆଲୋଡନ ସୃଷ୍ଟି କରିଛି ।\nସୂଚନାନୁସାରେ, ବୁର୍ଲା ଥାନା ଅଞ୍ଚଳରେ ଘଟିଥିବା ଏହି ଘଟଣା ତୀବ୍ର ଆଲୋଡ଼ନ ସୃଷ୍ଟି କରିଛି । ପୀଡିତଜଣଙ୍କ ଡାକ୍ତରଖାନାରେ ଭର୍ତ୍ତି ହୋଇଥିବାରୁ ସେ ଏନେଇ ଥାନାରେ ଲିଖିତ ଅଭିଯୋଗ କରିନାହାନ୍ତି । ପୋଲିସ୍ ନିର୍ଯାତନାର ଶିକାର ହୋଇଥିବା ତିହିଁକିପାଲିର ସୁଶୀଳ ଭୋଇ ବୋଲି ଜଣାପଡିଛି ।\nଅନ୍ୟଦିଗରେ, ବୁର୍ଲା ଥାନାଧିକାରୀ ବିଭୂତି ଭୂଷଣ ଭୋଇ ଘଟଣା ସମ୍ପର୍କରେ ପଚରା ଯାଇଥିଲା । ସେ କହିଥିଲେ ଯେ, କେବଳ ୪୧ ନୋଟିସ୍ରେ ଦସ୍ତଖତ ପାଇଁ ପିସିଆର୍ ଟିମ ଯାଇଥିଲା । ଗ୍ରାମବାସୀଙ୍କ ଉପସ୍ଥିତିରେ କେବଳ ଦସ୍ତଖତ ନେଇ ପିସିଆ ଭ୍ୟାନ୍ ଆସିଥିଲା। ତେବେ ଦସ୍ତଖତ ପାଇଁ ଭୋର୍ ୪ଟାରେ ବୁର୍ଲା ପୋଲିସ୍କୁ କିଭଳି ଉଚିତ୍ ସମୟ ହେଲା ତାକୁ ନେଇ ମଧ୍ୟ ପ୍ରଶ୍ନବାଚୀ ସୃଷ୍ଟି ହୋଇଛି । ଏନେଇ ଏସ୍ପି ବାତୁଲାଗଙ୍ଗାଧରଙ୍କୁ ଯାଗାଯୋଗ କରିବାରୁ, ଘଟଣା ସମ୍ପର୍କରେ ତଦନ୍ତ କରାଯିବ ବୋଲି ସେ କହିଛନ୍ତି ।\nଅଭିଯୋଗ ଅନୁସାରେ, ସୁଶୀଳଙ୍କର କିଛି ବ୍ୟକ୍ତିଙ୍କ ସହ ଜମିକ ବିବାଦ ଲାଗି ରହିଥିଲା ।ତେବେ ଶୁକ୍ରବାର ଭୋର୍ ୪ଟାରେ ବୁର୍ଲାଥାନାର ପିସିଆର୍ ତିହିକିପାଲିରେ ପହଞ୍ଚିବାପରେ ସେଠାକାର ଗ୍ରାମରକ୍ଷୀ ଯାଇ ତାଙ୍କୁ ଡାକିଥିଲା । ହେଲେ ସେ ଶୁଣିନଥିଲେ । ପରେ ତାଙ୍କୁ ଘର ଦୁଆରୁ ଟେକି ନେଇ ଉଲଗ୍ନ କରି ସର୍ବ ସମ୍ମୁଖରେ ପୋଲିସ୍ ନିସ୍ତୁକ ମାଡ଼ ମାରିଥିଲା । କେବଳ ଏତିକି ନୁହେଁ ବରଂ କିଛି କାଗଜରେ ଜବରଦସ୍ତି ଦସ୍ତଖତ ମଧ୍ୟ କରାଇ ନେଇଥିଲା । ଏହି ଘଟଣା ପରେ ତାଙ୍କ ପୁଅ ଯୁଧିଷ୍ଟିର ତାଙ୍କୁ ଉଦ୍ଧାର କରି ଜିଲ୍ଲା ମୁଖ୍ୟ ଚିକିତ୍ସାଳୟରେ ଭର୍ତ୍ତି କରିଥିଲେ।ଏବେ ସେ ଅସ୍ଥିଶଲ୍ୟ ବିଭାଗ ଶଯ୍ୟା ନଂ ୭୨ରେ ଚିକିତ୍ସାଧୀନ ରହିଛନ୍ତି ବୋଲି ଜଣାପଡିଛି ।
